Nikolao Nekrasov

Ekzistas ankaŭ aliaj homoj kun ĉi tiu familinomo, vidu Nekrasov.

Nikolao Vladimiroviĉ NEKRASOV (naskiĝis la  en Moskvo, mortis la ) estis rusa esperantlingva verkisto, ĵurnalisto kaj tradukistoNikSti, Datrevenoj de la rusiaj E-poetoj, REGO, p. 29-30, n-ro 1 (3), februaro 2001. La revuo mensiis ke la vivo kaj agado de Nakrasov ankoraŭ atendas esploron., kiu membris ĉe la Centra Komitato de Sovetrespublikara Esperantista Unio. Li verkis eseojn pri esperantlingva literaturo, verkis poemojn, preparis materialon por Enciklopedio de Esperanto, kaj tradukis verkojn al Esperanto.

Li estis mortpafita en 1938, kulpigita de Sovetunio pri esti "organizanto kaj gvidanto de faŝisma, spiona, terorisma organizo de esperantistoj". En 1957, li estis postmorte rehonorigita de la ŝtato kiel senkulpa.

 Biografio 
Nekrasov laboris en la eldonejo Moskva laboristo. Li esperantistiĝis en 1915.

En 1918–1919, li estis prezidanto de Tutrusia Ligo de Junaj Esperantistoj kaj redaktoro de Juna Mondo, kiun li mem kompostis en la presejo. Je la 1-a de junio en 1922 Nekrasov kun Gregoro Demidjuk fondis la kulturan revuon La Nova Epoko (1922–1930) kiu iĝis unu el la organoj de SAT. En 1923 li iĝis membro de la Centra Komitato de Sovetrespublikara Esperantista Unio, SEU, tiam gvidata de Ernesto Drezen. Li speciale okupis sin pri historio kaj kritiko de la Esperanto-literaturo, ideologio de la proleta revolucia Esperanto-movado, nacia problemo kaj kosmoglotiko.

En La Nova Epoko li publikigis plurajn eseojn pri esperanta literaturo (pri Baghy, Bulthuis, Jung, Hohlov, Miĥalski, Devkin, (Stanislav?) Schulhof, k.a.). Liaj kritikoj eliris ĉefe el originala sociologia vidpunkto, sed samtempe li multe atentis la lingvan flankon de la verkoj.

Komence de la 1930-aj jaroj, li aktive partoprenis en kompilado kaj preparo de materialo pri literaturo por Enciklopedio de Esperanto. Li ankaŭ publikigis multajn leterojn de Zamenhof. En 1931 li estis unu el la kunfondintoj de Internacia Asocio de Revoluciaj Esperantaj Verkistoj (IAREV), kaj redaktis ĝian unuan gazeton, La Nova Etapo. Krome, en 1930, li estis unu el kvar kolegaj tradukistoj de Per Voĉo Plena, kolekto de revoluciaj poemoj de la avantgarda ruslingva poeto Vladimir Majakovskij. 

Nekrasov ankaŭ mem verkis poemojn. Li opiniis, ke en siaj originalaj poemoj li sekvis rusajn poetojn-simbolistojn, ĉefe Brjusov, kaj tial speciale zorgis pri la stila lingva pureco. Estas sciate, ke la plej granda lia originala verko estis poemego Kazanovo (aŭ Casanova) – laŭ impresoj de tiuj, kiuj legis la manuskripton, tre altnivela poezie. Almenaŭ unu kopio de la manuskripto ekzistis ankoraŭ komence de la 1960-aj jaroj, sed poste malaperis senspure.

 Aresto, ekzekuto, rehonorigo 
Nekrasov estis arestita en 1938, kaj kulpigita pri tio, ke li "estis organizanto kaj gvidanto de faŝisma, spiona, terorisma organizo de esperantistoj". Pro tiu kulpo li estis mortpafita la . Lia arkivo kaj biblioteko estis neniigitaj; supozeble, tiel pereis multaj liaj nepublikigitaj verkoj kaj tradukoj.

Li estis postmorte rehonorigita kiel senkulpa la .

 Verkoj 
 Tradukoj 
 Poemoj
 Kupra rajdanto, Puŝkin
 Eŭgeno Onegin, Aleksandr Puŝkin, Sennacieca Asocio Tutmonda (SAT), 1931
 Dekdu kaj Najtingala ĝardeno de Aleksandro Blok
 Blanka cignoEld. Esperantio, Berlino, 1924(?) kaj La mortaj ŝipoj de Konstantin Balmont
 Nubo en pantalono kaj Suno de Vladimir Majakovskij
  Gerasimov
 Socialismo, Patrino de Bezimenskij
 Prozaĵoj 
 La Ruĝa Stelo, Aleksandro Bogdanov, SAT, 1929 (kun aliaj).
 La Vojoj de Formiĝo kaj Disvastiĝo de la Lingvo Internacia, Ernest Drezen, SAT, 1929
 Historio de la Mondolingvo, Ernest Drezen, Eldon-Kooperativo por Revolucia Esperanto-Literaturo (EKRELO)
Recenzoj
Pri Blanka cigno

 Originaloj 
 Poemoj 
 Fablo pri ĝilotinŝraŭbeto, aperis en Sennacieca Revuo, represita en Mortopuno (unua eldono de restarigita Eldona Fako Kooperativa de SAT en 2007)
 Testamento de Satano
 Verda flamo
 Krono de sonetoj pri Esperanto, poemaro
 Mi moskvano, aperis en Internacia Literaturo

 Prozaĵoj 
 Bibliografio de Esperantaj presaĵoj en USSR dum 12 jaroj de la revolucio 1917–1928, Moskvo, 1928
 Tra USSR per Esperanto
 Pluraj eseoj pri Esperanto-literaturo en La Nova Epoko

 Verkoj 

 poemoj 
 Sennaciismo... burĝa? , el Sennacieca Revuo, 1924

 A. Puŝkin, trad. N.V. Nekrasov: Eŭgeno Onegin (bitlibro en FictionBook)

 Referencoj 

Kategorio:Rusiaj esperantistoj
Kategorio:Esperantistoj de Moskvo
Kategorio:Membroj de SAT
Kategorio:Viktimoj de Stalinismo
Kategorio:Tradukistoj al Esperanto
Kategorio:Naskiĝintoj en Moskvo
Kategorio:Murditaj esperantistoj